**P A R L A M E N T U L R O M Â N I E I**

**SENATUL CAMERA DEPUTAŢILOR**

LEGE

pentru ratificarea Acordului de împrumut (Program pe bază de rezultate în sectorul sanitar din România) între România şi Banca Internaţională pentru Reconstrucţie şi Dezvoltare, semnat la New York, la 23 septembrie 2019, amendat și actualizat prin Scrisoarea de amendament semnată între România şi Banca Internaţională pentru Reconstrucţie şi Dezvoltare la București la 31 iulie 2020 și la 26 august 2020

 Parlamentul României adoptă prezenta lege:

ART. 1 - Se ratifică Acordul de împrumut (Program pe bază de rezultate în sectorul sanitar din România) între România şi Banca Internaţională pentru Reconstrucţie şi Dezvoltare, în valoare de 500 milioane euro, semnat la New York, la 23 septembrie 2019, amendat și actualizat prin Scrisoarea de amendament semnată între România şi Banca Internaţională pentru Reconstrucţie şi Dezvoltare la București la 31 iulie 2020 și la 26 august 2020, denumit în continuare Acord de împrumut.

ART. 2 - (1) Aplicarea prevederilor Acordului de împrumut se va realiza de Ministerul Finanțelor Publice, inclusiv Oficiul Național pentru Achiziții Centralizate, Ministerul Sănătății și Casa Națională de Asigurări de Sănătate, potrivit atribuţiilor şi competenţelor specifice.

 (2) Ministerul Sănătății va fi responsabil pentru implementarea, monitorizarea și evaluarea generală a Programului prevăzut la art.1, fiind desemnat coordonator al acestuia.

 (3) Coordonarea Programului se realizează de Ministerul Sănătății, astfel cum este prevăzut la alin.(2), prin intermediul unui compartiment constituit în cadrul Unității de Management a Proiectului Băncii Mondiale, existentă în structura acestuia.

 (4) Pe parcursul implementării Programului și cu acordul prealabil al Băncii Internaţionale pentru Reconstrucţie şi Dezvoltare şi al Ministerului Finanţelor Publice, Ministerul Sănătăţii poate transfera compartimentul prevăzut la alin.(3), în cadrul unei alte direcții din structura sa și/sau poate modifica modul de organizare al acestuia.

 (5) Ministerul Finanţelor Publice va încheia cu Ministerul Sănătății, Casa Națională de Asigurări de Sănătate și Oficiul Național pentru Achiziții Centralizate un Acord subsidiar, prin care se vor stabili drepturile şi obligaţiile părţilor în aplicarea prevederilor Acordului de împrumut, inclusiv în implementarea Programului prevăzut la art.1.

ART. 3 - Cheltuielile cu activitățile tehnice legate de implementarea Programului prevăzut la art.1, inclusiv cele privind coordonarea, auditul şi verificarea îndeplinirii indicatorilor de rezultat care stau la baza tragerilor, la care se face referire în Acordul de împrumut, vor fi finanțate în funcţie de natura și destinația acestora, de către instituțiile prevăzute la art.2 din fonduri externe nerambursabile, sume alocate de la bugetul de stat, precum și din alte surse legal constituite, după caz.

ART. 4 - Sumele trase din împrumut şi virate în contul de valută deschis pe numele Ministerului Finanţelor Publice la Banca Naţională a României se utilizează pe măsura necesităţilor de finanţare a deficitului bugetului de stat şi refinanţării datoriei publice guvernamentale, în conformitate cu prevederile Ordonanţei de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare.

ART. 5 - Plata serviciului datoriei publice aferent împrumutului, respectiv rambursarea capitalului, achitarea dobânzilor, a comisioanelor şi a altor costuri aferente împrumutului se asigură conform legislaţiei în vigoare privind datoria publică, prin mecanismul aferent finanţărilor rambursabile contractate de Guvernul României, prin Ministerul Finanţelor Publice, în vederea finanţării deficitului bugetului de stat şi refinanţării datoriei publice guvernamentale.

 ART. 6 - (1) Se autorizează Guvernul României ca, prin Ministerul Finanţelor Publice, să convină cu Banca Internaţională pentru Reconstrucţie şi Dezvoltare amendamente la conţinutul Acordului de împrumut care nu sunt de natură să majoreze obligaţiile financiare asumate de România faţă de Banca Internaţională pentru Reconstrucţie şi Dezvoltare.

 (2) Amendamentele convenite potrivit alin.(1) se aprobă prin hotărâre a Guvernului.